b'\n_START_ARTICLE_\nJenny Spennert\n_START_PARAGRAPH_\nJenny Juliana Spennert, 9. tammikuuta 1879 Helsinki \xe2\x80\x93 26. hein\xc3\xa4kuuta 1950 oli suomalainen oopperalaulaja. H\xc3\xa4n aloitti varieteelaulajana ja teki sittemmin kansainv\xc3\xa4lisen uran oopperalaulajana._NEWLINE_Jenny Spennert syntyi porvarisperheeseen. H\xc3\xa4n sai jo nuorena opetusta pianonsoitossa, tanssissa ja laulussa. Laulunopettajana Jennyll\xc3\xa4 oli Abraham Ojanper\xc3\xa4 ja tanssinopettajana Elisabet Littson. Jenny kiinnitettiin 17-vuotiaana esiintyj\xc3\xa4ksi Svenska Teaterniin, jossa h\xc3\xa4n jatkoi avioitumiseensa vuoteen 1898 asti. Avioliitto liikemies William G\xc3\xb6hlen kanssa p\xc3\xa4\xc3\xa4ttyi eroon vuonna 1903. Ainoa lapsi kuoli jo sylivauvana._NEWLINE_Avioeronsa j\xc3\xa4lkeen Spennert debytoi varieteelaulajana Helsingin Seurahuoneella 2.5.1903. H\xc3\xa4n oli ensimm\xc3\xa4isi\xc3\xa4 suomalaisia varietee-esiintyji\xc3\xa4. Spennert menestyi ja esiintyi seuraavien parin vuoden aikana eri puolilla Eurooppaa. Spennert opiskeli lauluaan ja kehitti \xc3\xa4\xc3\xa4nt\xc3\xa4\xc3\xa4n edelleen. Muutaman vuoden sis\xc3\xa4ll\xc3\xa4 h\xc3\xa4n siirtyikin menestyksekk\xc3\xa4\xc3\xa4sti oopperalavoille. Vuosina 1913 - 1914 Spennert levytti joukon suomen- ja ruotsinkielisi\xc3\xa4 s\xc3\xa4vellyksi\xc3\xa4 Gramophone- ja levymerkeille._NEWLINE_Aktiivinen esiintymisura p\xc3\xa4\xc3\xa4ttyi 1910-luvulla. Spennert yritti paluuta esiintymislavoille vuosina 1918 ja 1925, mutta vastaanotto oli nihke\xc3\xa4\xc3\xa4. Julkaistuaan vuonna 1945 el\xc3\xa4m\xc3\xa4kertansa, jonka k\xc3\xa4sikirjoitti teatterikriitikko Raoul af H\xc3\xa4llstr\xc3\xb6m, Spennert j\xc3\xa4rjesti viel\xc3\xa4 muutamia konsertteja vuosina 1947 ja 1949.'